CGD ตุน Backlog แน่น! รับรู้ครึ่งปีหลัง 1.2 หมื่นลบ. พร้อมเปิด 2 รร.หรูช่วงต.ค.-พ.ย.นี้
CGD ตุน Backlog แน่น! รับรู้ครึ่งปีหลัง 1.2 หมื่นลบ. พร้อมเปิด 2 รร.หรูช่วงต.ค.-พ.ย.นี้
CGD ตุน Backlog แน่น! รับรู้ครึ่งปีหลัง 1.2 หมื่นลบ. พร้อมเปิด 2 รร.หรูช่วงต.ค.-พ.ย.นี้
31 ส.ค. 2563

นายเบน เตชะอุบล ประธานเจ้าหน้าที่บริหาร บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD เปิดเผยว่า ความคืบหน้าการพัฒนาโครงการ “เจ้าพระยา เอสเตท” ซึ่งเป็นโครงการมิกส์ยูสที่มีทั้งคอนโดมิเนียมและโรงแรมระดับ 5 ดาวสองแห่ง มูลค่าโครงการรวมกว่า 32,000 ล้านบาทนั้น บริษัทเตรียมพร้อมเปิดโรงแรมทั้งสองแห่ง คือ โรงแรมคาเพลลา กรุงเทพ และ โรงแรมโฟร์ซีซั่นส์ กรุงเทพฯ ณ แม่น้ำเจ้าพระยา ในเดือนตุลาคมและพฤศจิกายน 2563
สำหรับโรงแรมคาเพลลา กรุงเทพฯ เตรียมเปิดตัวภายในเดือน ต.ค.63 ตั้งอยู่บนพื้นที่กว่า 35 ไร่ ทอดยาวตามแนวแม่น้ำเจ้าพระยาถึง 350 เมตร ให้บริการห้องพักในรูปแบบวิลล่าและห้องสวีท รวมทั้งสิ้น 101 ห้อง และโรงแรมโฟร์ซีซั่นส์ กรุงเทพฯ ณ แม่น้ำเจ้าพระยา โรงแรมลักซ์ชูรีริมเจ้าพระยาแห่งใหม่ รีสอร์ทใจกลางมืองแบบโลว์ไรซ์ 299 ห้อง เตรียมเปิดตัวในเดือน พ.ย.63
ส่วนคอนโดโฟร์ซีซั่นส์ ไพรเวท เรสซิเดนซ์ กรุงเทพ ณ แม่น้ำเจ้าพระยา ที่โอนห้องให้กับลูกค้าและรับรู้รายได้มาแล้วกว่า 1 พันล้านบาทแล้วนั้น ขณะนี้ยังมูลค่ายอดขายรอโอน (Backlog) คงเหลือที่พร้อมจะรอโอนและรับรู้รายได้ได้ทันทีในครึ่งปีหลัง อีกกว่า 1.2 หมื่นล้านบาท ซึ่งเพียงพอต่อการคืนหนี้ค่าก่อสร้างทั้งหมดของโครงการจำนวน 1.1 หมื่นล้านบาท ซึ่งรวมทั้งส่วนของ คอนโดโฟร์ซีซั่นส์ ไพรเวท เรสซิเดนซ์ กรุงเทพ ณ แม่น้ำเจ้าพระยา โรงแรมโฟร์ซีซั่นส์ กรุงเทพฯ ณ แม่น้ำเจ้าพระยา และ โรงแรมคาเพลลา กรุงเทพฯ และบริษัทมั่นใจจะเจรจาปิดดีลได้ลุล่วงตามแผนภายในระยะเวลาอันใกล้นี้
นอกจากนั้นคอนโดโฟร์ซีซั่นส์ ไพรเวท เรสซิเดนซ์ กรุงเทพ ณ แม่น้ำเจ้าพระยา เร่งแผนเปิดขายส่วนที่เหลือล้วนแต่เป็นห้องพรีเมี่ยม ในการขายในช่วงสุดท้ายของโครงการที่มีมูลค่าอีกกว่า 7 พันล้านบาทด้วย
“ที่ผ่านมาบริษัทมีกำหนดที่จะเปิดตัวโรงแรมทั้งสองแห่งในช่วงต้นปี 63 แต่เนื่องจากเกิดสถานการณ์แพร่ระบาดของไวรัสโควิด-19 ทำให้ต้องเลื่อนออกไป และเมื่อสถานการณ์คลี่คลายมีกำหนดจะที่เปิดตัวในเดือน ต.ค.และ พ.ย.นี้ ส่วนคอนโดโฟร์ซีซั่นส์ฯ ก็ได้รับความสนใจจากลูกค้าอย่างมาก โดยปัจจุบัน CGD มี Backlog ที่พร้อมจะรอโอนและรับรู้รายได้ได้ทันทีราว 1.2 หมื่นล้านบาท ซึ่งเพียงพอต่อการคืนหนี้ค่าก่อสร้างทั้งหมดของโครงการเจ้าพระยาเอสเตทจำนวน 1.1 หมื่นล้านบาท”  นายเบน กล่าว